ཚིག་གི་སྦྱོར་བ་སྙན་དང་མི་སྙན་ནི་ཡང་ཡང་ངག་ལ་བསྐྱར་ནས་བསལ་ཐུབ་པ་དང་།༼ཚིག་གི་སྙན་ཆ་འདོན་ཚུལ་གཞན་ནི་ཡི་གེ་དག་གི་བྱེད་རྩོལ་དྲག་ཞན།ཐ་སྙད་སྦྱོར་ཚུལ་སྔ་ཕྱི་ལ་འང་ཤིན་ཏུ་འབྲེལ་བ་ཆེན་པོ་ཡོད།༽དཔེ་དེས་དོན་དེ་གཞལ་ཐུབ་མིན་ནི་དཔེ་དོན་སྦྱོར་ལུགས་ལ་ནན་ཏན་དུ་བསམས་ནས་བལྟ་དགོས།ད་དུང་སྙན་ངག་ལ་མཚོན་ན་དཔེ་དེས་དོན་དེ་འཇལ་ཐུབ་ཙམ་གྱིས་འགྲིག་པ་མིན།དཔེ་དེས་དོན་དེ་གསོན་ཉམས་ཅན་དུ་གཏོང་དགོས་པའི་ཐོགདཔེ་དེའི་སྣང་བརྙན་ཀློག་པ་པོའི་ངོར་མཛེས་པ་ཞིག་ཏུ་བསྐྲུན་དགོས།དཔེ་དེས་དོན་འཇལ་བ་ཙམ་གྱི་ཐད་ནས་འགྲིག་ཀྱང་།དཔེ་དོན་ལ་དམན་ལྷག་ཤོར་ན་མི་འགྲིག་པའི་ཚུལ།རྩ་བར།ཁྱི་བཞིན་དཔའ་བོ་རྗེ་ལ་གུས།།ལྟ་བུའོ།།དེར་མ་ཟད་རྗོད་བྱེད་ཀྱི་ཚིག་ཀྱང་ཕལ་བ་ལས་ཁྱད་པར་དུ་ཐོན་པ་ཞིག་དགོས་སྙམ།